Alexander Stubb piti Terhon puheita turvallisuusriskinä.

Sampo Terho tyytyväisenä uudesta nimityksestä toukokuun alussa.

EU-kansanäänestystä ehdottanut kulttuuri-, urheilu- ja eurooppaministeri Sampo Terho (ps) sai rankkaa kritiikkiä eduskunnassa keskiviikkona.

Höykytys alkoi, kun Terho sanoi toivovansa olevansa keskeisessä roolissa sellaisessa hallituksessa, joka toteuttaaIson-Britannian tyylisen kansanäänestyksen Suomen EU-jäsenyydestä.

- Tulevia hallituksia ei tietenkään sido tämän hallituksen ohjelma, ja olen kansanäänestyksestä puhuessani puhunut tulevista hallituksista ja vaalikausista. Kansanvallassa ei ole kiellettyä puhua, mistä aiheesta sitten katsookin kansallisesti merkittäväksi keskustella, ja on vain realismia tunnustaa, että EU on kovin erilainen kuin silloin, kun suomalaiset ensimmäisen ja toistaiseksi viimeisen kerran jäsenyydestä äänestivät, Terho sanoi.

- Tämä oli järkyttävää kuultavaa. Jos Suomi ei olisi Euroopan unionin jäsen, mehän olisimme ulkokehällä ja itse asiassa Venäjän etupiirissä, aivan hulttiona Suomen EU-neuvotteluihin 1990-luvulla osallistunut Pertti Salolainen (kok) reagoi heti.

Jutta Urpilaisen (sd) mukaan Terhon puheet heikentävät Suomen uskottavuutta kansainvälisenä toimijana.

- Ministeri Terhon puheenvuoro oli kyllä täysin ainutlaatuinen. Tällaiset puheet, joissa jossitellaan erosta Suomen Euroopan unionin jäsenyydestä tai siitä kansanäänestyksen järjestämisestä, heikentävät Suomen kansainvälistä asemaa ja heikentävät myöskin meidän uskottavuuttamme, Urpilainen sanoi ja toivoi, että Sipilä kävisi " kehityskeskustelun tuoreen ministerin kanssa " .

Alexander Stubb (kok) sanoi pitävänsä " tämän tyyppisiä puheita ihan suoraan sanoen turvallisuusriskinä " .

- Se, että ruvetaan spekuloimaan Suomen erosta Euroopan unionista tällaisessa kansainvälisessä tilanteessa, kun Suomi ei ole Naton jäsen, on kerta kaikkiaan edesvastuutonta istuvalta ministeriltä, Stubb ripitti.

Surkeuden summa

Timo Harakka (sd) luonnehti Terhon puheita " surkeuden summaksi " .

- Nyt ei olla Jyväskylässä, ministeri Terho. Puhuitte itsenne ihan pussiin. Ensin uhositte, että haluatte olla sellaisen hallituksen ministeri, joka neuvottelee Suomelle brexit-tyyppisen eron, ja sitten sen jälkeen sanoitte, että ette muka aja Suomen eroa EU:sta. Jompikumpi näistä väitteistänne on perätön. Ministeri Sipilä: miksi olette uskonut EU-salkun tällaisiin käsiin? Harakka tivasi.

Pääministeri Juha Sipilä (kesk) painotti, että istuva hallitus ei tule esittämään EU-kansanäänestystä.

- En tule olemaan missään roolissa hallituksessa, joka sellaisen esityksen toisi, Sipilä alleviivasi.

Tiina Elovaara (ps) kyseli, mistä eduskunnassa saa puhua ja mistä ei.

- Eli nyt minäkin haluan sen listan, mistä täällä saa puhua ja ei saa puhua. Voin vain todeta, että paras tapa radikalisoida yhteiskunnassa on ulkopuolistaa ja kieltää keskustelemasta, Elovaara sanoi.

Myös Trump kuohutti

Eduskunnan ulko- ja turvallisuuspoliittisen debatin aluksi tuli tieto siitä, että Yhdysvallat on irrottautumassa Pariisin ilmastosopimuksesta.

- Ei tässä nyt mököttäminen auta. Jos ruvetaan uhoamaan täällä, että nyt tämä asia jotenkin muuten hoidetaan pitkällä tähtäimellä, niin sen päästä ei kyllä hyviä ratkaisuja löydy, ulkoministeri Timo Soini (ps) sanoi.

Muut kärkipoliitikot olivat Donald Trumpin päätöksestä kauhuissaan.

- Iso takaisku, tämä työ ei saa pysähtyä, pääministeri Sipilä korosti.

Keskustan ryhmäpuheenvuoron käyttänyt Matti Vanhanen kuvaili Yhdysvaltain päätöstä äärimmäisen vakavaksi.

- Tämä on monille lupalappu irrottautua mitä moninaisimmista sopimuksista, Vanhanen katsoi.

Urpilainen sanoi Trumpin päätöksen kertovan siitä, että epävarmuus on käsin kosketeltavissa.

- Se johtaa johtopäätökseen, että Euroopan pitää seistä omilla jaloillaan, Eero Heinäluoma (sd) puolestaan kommentoi.

Kulttuuri-, urheilu- ja eurooppaministeri Sampo Terho sanoi ottaneensa kantaa "kansanäänestyksen järjestämiseen joskus tulevaisuudessa". TIMO MARTTILA

31.5. klo 20.20: Tarkennettu sitaatteja eduskunnan pöytäkirjan pohjalta.